**ROB**

Prašina, buka, sunce.. Nisam očekivao da će biti ovako, bolje rečeno nisam očekivao da je bilo ovako. Već je treći dan i imam osjećaj da ovdje nisam vidio ni čuo ništa osim sunca i urlika. Danas i tada, puf, ljudi moji, potpuna razlika. Dobro, to znaju i oni koji nisu došli ovamo kao ja. Čitali su wikipediju, gledali filmove i pokušali su ovo predočiti. Vjerujte mi, nije ni približno slično.

Trenutno radimo na izgradnji Tutankhamonuve grobnice, kruže glasine da faraon neće još dugo. Jeste li shvatili išta? Mislim, samo pitam jer..., oo Bože opet razgovaram sam sa sobom, a što da radim?! Nemam pametnijeg posla dok glačam ovaj kamen, jedino što i smijem jest šutjeti ako ne želim završiti kao Hefest jučer. Ironično, ha? Zvao se Hefest, a odavdje je, čista tebanska krv. A zbog imena su ga svi poprijeko gledali. Bio je nadaren za poslove koji su se ticali gradnje, a ipak je nosio ime boga kovača, grčkoga doduše...Ali izgleda da i to ima nekih prednosti. Uglavnom da, jučer se pobunio jer nije više mogao izdržati bez vode. Počeo je vikati, valjati se po podu, čupati sve oko sebe, čak je i jednoj gotovoj , uređenoj sfingi uspio nanijeti poprilično veliku štetu. Dobio je bičem ispred svih nas, mislim da ga ni rođena majka u tom trenutku ne bi prepoznala. Kasnije su ga odveli, no nisam siguran je li ubijen.Možda mu nadarenost za gradnju i obradu spasi život, iako sumnjam. Našli bi se i bolji.

 I eto,mislim da imam opravdanje što pričam sam sa sobom. Pa ni s kim drugim i ne smijem. Mora da je od sunca... Ovo je već četvrta tona kamena kojega danas stavljaju pred nas. Jedva da vidim što radim, mislim da ću ostaviti prste u kamenu ne budem li se sabrao.

U trenutku sam osjetio neopisivu bol na leđima, kao da mi je oderan komad kože s njih. Dobio sam svoje, očito ideja o tome da se saberem nije bila baš najpametnija. Jer ovdje kada te vide da usporiš, dogodi se upravo ovo. Uz riječi: „Nema stajanja, nema usporavanja, radi ili ćeš biti žedan i gladan, a možda i mrtav. Ovisi kakve sam volje.“ Hm da, mislim da te ljude koji su postavljeni da nas nadziru netko treba nadzirati. Jer ovako meni tamo neki ljuti golijat može oduzeti život samo zato jer sam usporio, a možda to faraon ne bi ni dopustio. Iako dobro, tko sam ja za faraona? Nisam niti pravi oriđiđi rob, ima na desetke tisuća sličnih. Sigurno zato ovi nadglednici i uzimaju sebi za pravo da ubijaju moje „kolege“. Jedan više-manje, ma tko bi primijetio razliku?

 Bol je popuštala. Ovo je drugi put otkako sam ovdje da sam primio udarac bičem, a prvi je bio i gori od ovoga. Oglasila se moja draga, najdraža trubica koja označava kraj radnog dana. I u tom trenu svi padamo na koljena, samo sada imamo pravo na to.Mnogi se odmah upute ka hladu ili vodi. Nakon što sam odmorio ruke klečeći na koljenima, kao i ostali, uputio sam se k našim besprijekorno uređenim odajama. Haha da, mislim da ste primijetili dozu sarkazma u mome glasu.

 Nakon što su nas sve okupali, a to znači zalili vodom , sve zajedno puštaju nas na večeru. E sada, to je pravi spektakl. Današnja večera bila je zdjela voća. Stvarno ogromna zdjela voća, onako, enormno velika. Ne znam kako da vam to opišem, a da vi to nekako predočite. Ovo nije 21. stoljeće, tehnike kiparstva ovdje su posebne. Zamislite jedan bazen na napuhavanje, onaj u kojemu se kupaju djeca u dvorištu kuća ljeti. To je bila toliko široka zdjela. I onda na taj bazen naslažete još tri takva, toliko je bila velika. I stajala je na stalku koji mora da je bio čvrst toliko da izdrži sve piramide Egipta. Bila je prekrasno uređena. Zamišljen sam stigao do stepenica. Popeo sam se, uručili su mi košaricu. Jedan od rijetkih trenutaka kada su bili ljubazni. Svatko je ima pravo iz zdjele uzeti sedam komada voća. Izabrao sam četiri banane, po jednu jabuku, krušku i , pa naranča bi bila najbliži naziv za ovo. Uvijek uzimam najveći broj banana jer su najveći izvor energije od svega tamo. Spustio sam se suprotnim stepenicama i krenuo prema „sobi“. Na ulazu u prostoriju nalazio se jedan poveći pješčani sat. Hodajući do svoga kutka pozdravljao sam sve redom, nekako imam usađenu tu neku dozu pristojnosti. Moje „besprijekorne“ odaje sastojale su se od smeđe, hrapave tkanine čiji je svaki kraj bio zavezan za jednu stranu zida, svijeće i radne odjeće na podu. Zbilja besprijekorno. I tako nas je bilo četiri reda, odnosno četiri linije. Ja sam bio na najnižem nivou, iznad mene je bio još jedan i iznad njega još jedan i još jedan iznad njega.Hvala Bogu, od njih četvorice nitko nije hrkao dok je spavao. Gotovo nikad ne mogu zaspati odmah, koliko god bio umoran nakon radnog dana .

Sjetim se sestre, kako leži u svom krevetiću onako sićušna i krhka. Ima tek sedam godina. Bila je mlađa od mene punih 11 godina. Volio sam je, odavdje bih joj svake večeri slao poljupce i zagrljaje mislima. Roditelji su mi neka vrsta povjesničara. Bave se nekim prijašnjim činjenicama, sudjeluju na konferencijama o prošlim stilovima i načinima gradnje i života. Oni i jesu jedan od razloga zašto sam ovdje. Drugi bi bila Luna. Moja mezimica, moj svijet. Moja djevojka, prijateljica i sestra. Sada sigurno, nadam se, leži u svom bolničkom krevetu i bori se za svaki udah. A ja se brinem da joj koji ne bi bio posljednji dok mene nema. Doživjela je prometnu nesreću prije nešto manje od tjedan dana. Ne vidi i nije sigurno hoće li prohodati, a ja sam ovdje kako bih se sklonio od tog prizora. Možda pomalo sebično, ali ovdje sam i zbog lijeka koji želim uzeti za njene oči. Još ne znam gdje ni kako, no učinit ću sve da joj pomognem. I da olakšam roditeljima posao koji u zadnje vrijeme ne ide najbolje. A kad im sve ispričam, dobit će toliko materijala da sami neće stići ni sve iskoristiti. Još sam vas gore pitao, jeste li išta shvatili? Nalazim se u Thebi, a znam što je wikipedija, i gradim grobnicu. Ipak vam, čini mi se,dugujem objašnjenje.

 Hodao sam napola mrtav nakon što sam saznao za Luninu nesreću, a nakon posjeta bolnici samo sam kao duh prozujao do izlaznih vrata. I tako, u hodu, na drugoj strani ceste ugledao sam ženu. Bila je promrzla, to se vidjelo izdaleka. Nisam mogao ne prići i pitati treba li joj pomoć. Kao što rekoh, imam tu neku dozu pristojnosti. Odgovorila je: „Ne, ali tebi je potrebna.“ Pogledao sam je u čudu, iskreno ništa nisam shvaćao. A ona je nastavila govoriti: „Ona te više nikada neće pogledati na način kao što je jučer u šetnji kroz šumu. Oni više neće moći priuštiti lijekove za Laurelinu astmu. Jedino ti možeš oboje, i to odmah sada.“ Bio sam pod velikim dojmom. Odakle ova luda prolaznica s ulice zna da sam jučer šetao s Lunom i odakle zna financijsko stanje moje obitelji?! Ali shvatio sam da sam ja osoba koja valjda nekako to može riješiti. A kad sam htio izustiti pitanje odakle joj sve to, samo je podignula ruku kako bi me ušutkala. „Pristaješ li otići puno unazad kako bi pronašao sebe, spasio nju i pomogao njima?“ Bez puno propitivanja, bio sam toliko umoran od udaraca koje mi je život dao, klimnuo sam glavom. A sljedeće što znam, probudio sam se ovdje, u ovoj ljuljački , s riječima „pet dana“u glavi.

 S jednim jako skupim trgovcem dogovorio sam cijenu za lijek za oči, a neke od izvora za roditelje čuvao sam ispod radne odjeće, a drugi dio u mračnom kutku u podrumu. Sutra je četvrti dan, preostaje mi da čekam da moja draga ponovno progleda. Sada razmišljam o ljudima. Koliko smo glupi. Pa sve je već odavno otkriveno, i to vidim tek sada. Samo što su ljudi preglupi, misle da su najpametniji, pogotovo otkako je tehnologija uznapredovala. Ali upravo je suprotno, zaglupljeni su, zatupljeni iluzijama o savršenom autu, sportu i životu. I ja sam bio takav u svezi ragbija i novaca. Ali kada bolje razmislim, što imam od toga? Što će mi slava ako je nemam s kim proslaviti? Vjerujte mi, nitko vas neće udariti tako bolno kao život. A nakon svega nije ni bitno koliko te jako udario, nego jesi li se ipak nastavio kretati dalje.

Odgovorio sam na dva pitanja koja mi je žena postavila. Još jedno i ispunit ću svoj zavjet. Znate kako je egipatsko roblje brojno, robovi se šalju s jednog kraja na drugi. Da, to su velike cijene, kao kod recimo trgovca. Trgovci, skupi trgovci trguju za žrtvu. Za ono što će predati svojim božanstvima. No dobro,to sada nije ni bitno. Mi ljudi imamo moć, moć da učinimo ovaj svijet sretnim i veselim mjestom. Moć da gradimo građevine koje će biti zapamćene kroz čitavu povijest, moć da volimo i osjećamo. Sve je otkriveno, nemojte da vas sadašnjost odvede u zabludu. O i da, ograničenja poput straha često su samo iluzija.

***EPILOG***

Znao je da kada ode, sve će njegove stvari doći do njegove obitelji. Znao je da ako se makne iz Thebe, neće biti vraćen. Znao je da ako želi da se ona ponovno smije, on mora utihnuti. Sve je znao i učinio. Nakon dva dana odgovorio je i na treće pitanje, pronašao je sebe. Kao što rekoh, egipatski trgovci jako su skupi.

*Nora Kraljević, 1.HTT*